Bukurešť 7. apríla (TASR) - Sociálne slabšie rumunské rodiny so školopovinnými alebo študujúcimi potomkami môžu v budúcnosti rátať s príspevkom štátu na nákup počítačov. Na dnešnom zasadaní v Bukurešti o tom rozhodla vláda balkánskej krajiny.
Kabinet očakáva od opatrenia zintenzívnenie aj tak dynamického vývoja v predmetnej oblasti, ako aj zvýšenie jeho podielu na hrubom domácom produkte, ba aj mierne zvýšenie tohto makroekonomického ukazovateľa.
Podľa predstáv rumunskej vlády by každá rodina so školákmi alebo študentmi do 26 rokov, ktorej príjmy neprevyšujú 1,5 milióna lei (v prepočte 38 eur), mala dostať na nákup PC 200 eur (v prepočte viac ako 8000 Sk).
Očakáva sa, že v Rumunsku, kde v súčasnosti pôsobí v oblasti informatiky a počítačovej techniky asi 6500 firiem, bude môcť túto možnosť využiť asi 25.000-50.000 ľudí.